Ils naziunalsocialists han resguardà en in emprim pass il moviment da lavurants organisà sco adversari principal. Per stabilisar lur atgna pussanza han els perquai scumandà ed abattì questas organisaziuns. Blers commembers da la KPD, da la SPD e da partidas communisticas e socialisticas pli pitschnas sco er dals sindicats libers èn vegnids maltractads e mess en «fermanza preventiva». Dapertut en il Reich èn vegnids installads en salas da gimnastica, clavads u tschalers stabiliments d’arrest provisorics da la SA, en ils quals adversaris politics èn vegnids mess a ferm e torturads. In emprim champ da concentraziun da la SS è vegnì endrizzà a Dachau. Quest sistem da champs dueva pli tard vegnir schlargià a moda sistematica e centralistica. Davart l’installaziun da quest champ è vegnì rapportà en las medias; ins è sa giustifitgà envers la populaziun cun far valair ch’i sa tractia d’ina «mesira poliziala» per «criminals politics». Ina gronda part dals praschuniers dals champs èn daventads unfrendas da las cundiziuns d’arrest che cumpigliavan er torturas ed assassinats.